วงโยธวาทิตจาก 19 ประเทศ ร่วมการประกวดดนตรีและมาร์ชชิ่งอาร์ทชิงแชมป์โลก 2022 ที่ไทยเป็นเจ้าภาพครั้งแรกคึกคัก
นายชาย นครชัย อธิบดีกรมส่งเสริมวัฒนธรรม เปิดเผยว่า การจัดการประกวดดนตรีและมาร์ชชิ่งอาร์ทชิงแชมป์โลก 2022  ที่ประเทศไทยได้เป็นเจ้าภาพจัดเป็นครั้งแรก ระหว่างวันที่ 11-16 กรกฎาคม 2565 ซึ่งในวันนี้ถือเป็นวันแรกของการจัดประกวดได้มีการประสานงานอำนวยความสะดวกแก่ผู้เข้าร่วมการแข่งขันซึ่งเป็นวงโยธวาทิตของไทยและต่างประเทศ รวม 19 ประเทศ อาทิ กัมพูชา บรูไน  ลาว  เมียนมา  สหรัฐอเมริกา แคนาดา  เนเธอร์แลนด์  ญี่ปุ่น บราซิล โดยใช้เกณฑ์การประกวดเป็นการให้คะแนนเพื่อจัดลำดับโลก สำหรับการแข่งขันวันแรกจัดที่หอประชุมใหญ่ ศูนย์วัฒนธรรมแห่งประเทศไทย มีการประกวดในประเภท Concert Brand Division / Brass Ensemble / Woodwind Ensemble และ Showcase วงดนตรีตัวแทนประเทศไทย เข้าแสดงฝีมือการเล่นดนตรีในประเภทต่างๆ รวม 23 วง อาทิ โรงเรียนกรุงเทพคริสเตียน โรงเรียนเตรียมอุดมศึกษาน้อมเกล้า วิทยาลัยนาฏศิลปะนครราชสีมา มหาวิทยาลัยราชภัฏสงขลา โรงเรียนเทพศิรินทร์ โรงเรียนศึกษานารี  โรงเรียนสาธิตสถาบันการจัดการปัญญาภิวัฒน์  และปิดท้ายด้วยการแสดงดนตรี Showcase จากสหรัฐอเมริกา และเป็นการประกาศผลการประกวดและมอบรางวัลให้กับวงประเภทต่างๆ ในช่วงค่ำ สำหรับผู้สนใจสามารถเข้าชมการแข่งขัน โดยแสดงผลตรวจ ATK (ไม่เกิน 24 ชม.) ก่อนเข้างานและจะมีพิธีเปิดงานอย่างเป็นทางการในวันที่ 13 กรกฎาคมนี้